พิธีถวายเครื่องราชสักการะและจุดเทียนถวายพระพรชัยมงคล

**พิธีถวายเครื่องราชสักการะ และวางพานพุ่ม และ พิธีจุดเทียนถวายพระพรชัยมงคล และถวายราชสดุดีเฉลิมพระเกียรติ** เป็นพิธีที่รัฐบาลไทยจัดขึ้นในโอกาสพระราชพิธีเฉลิมพระชนมพรรษาของพระมหากษัตริย์และสมเด็จพระบรมราชินีของไทยเป็นประจำทุกปี เดิมมีมูลนิธิ ๕ ธันวามหาราช เป็นองค์กรหลักร่วมในการจัดงาน ปัจจุบันมีพิธีขึ้นใน 2 วาระของทุกปี คือ วันที่ 28 กรกฎาคม ซึ่งเป็นวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว และวันที่ 3 มิถุนายน ซึ่งเป็นวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี

## ประวัติ
พิธีถวายเครื่องราชสักการะและจุดเทียนถวายพระพรชัยมงคลจัดขึ้นครั้งแรกเมื่อ พ.ศ. 2520 ซึ่งเป็นปีที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร (รัชกาลที่ 9) ทรงเจริญพระชนมพรรษา ครบ 50 พรรษา ที่โครงการจัดพัฒนาที่ดินตามพระราชประสงค์หุบกะพง อำเภอชะอำ จังหวัดเพชรบุรี ซึ่งเป็นโครงการตามพระราชประสงค์ของพระองค์โครงการแรก โดยในวันดังกล่าว ร้อยตรี ประเสริฐ บัวงาม หัวหน้าศูนย์สาธิตที่ 1 หุบกะพงในขณะนั้น ได้พาข้าราชการแต่งกายเต็มยศ และประชาชนแต่งกายชุดสุภาพ มาร่วมทำบุญตักบาตรภัตตาหารเช้าที่สหกรณ์การเกษตรหุบกะพง จำกัด เพื่อถวายเป็นพระราชกุศลแด่รัชกาลที่ 9 พร้อมทั้งนำถวายพระพร

หลังจากอาสาสมัครรักษาหมู่บ้านในหุบกะพงได้รับฟังว่ามีพิธีการนั้น จึงมีความประสงค์จะจัดพิธีขึ้นในช่วงเวลากลางคืนด้วย เนื่องจากยังมีชาวบ้านที่ต้องการเข้ามาร่วมถวายสดุดีด้วย แต่จำเป็นต้องไปทำงานตามเรือกสวนไร่นาในช่วงเช้า จึงมาขอร้องให้ ร.ต.ประเสริฐ ไปเป็นประธานในงานด้วย และให้นำถวายพระพรแด่รัชกาลที่ 9 ตามข้อความเดียวกับที่เคยกล่าวไว้ในช่วงเช้า หลังจากเขาได้รับคำเชิญ เขาคิดว่า สถานที่จัดงานที่หน่วยอาสาสมัครรักษาหมู่บ้านนั้นจะมืดในเวลากลางคืน เพราะไฟฟ้ายังเข้าไปไม่ถึง จึงสั่งให้อาสาสมัครรักษาหมู่บ้านทุกคน ลูกเสือชาวบ้าน รวมทั้งประชาชนที่มาในงาน นำเทียนไขมาด้วยคนละ 1 เล่ม เพื่อจุดเทียนไว้ที่แท่นพระบรมฉายาลักษณ์ของรัชกาลที่ 9 ให้เกิดแสงสว่างไสวขึ้น

เมื่อถึงเวลา 20:00 น. ร.ต.ประเสริฐ ได้สั่งรวมพลและให้ทุกคนจุดเทียนพร้อมกัน เมื่อพร้อมกันแล้ว จึงนำกล่าวคำถวายพระพรแด่รัชกาลที่ 9 จากนั้นร่วมกันร้องเพลงสรรเสริญพระบารมี และร่วมกันเวียนเทียนประทักษิณรอบพระบรมฉายาลักษณ์จำนวน 3 รอบ ทั้งนี้ อาสาสมัครรักษาหมู่บ้านคนหนึ่งได้รายงานเกี่ยวกับพิธีจุดเทียนถวายพระพรดังกล่าวทางวิทยุผ่านวังไกลกังวล อำเภอหัวหิน จังหวัดประจวบคีรีขันธ์ ไปยังสำนักพระราชวัง เพื่อให้รัชกาลที่ 9 ทรงทราบเป็นระยะ ๆ จนจบพิธี

ปีถัดมา (พ.ศ. 2521) รัฐบาลพลเอก เกรียงศักดิ์ ชมะนันทน์ จึงประกาศจัดพิธีจุดเทียนถวายพระพรอย่างเป็นทางการที่ท้องสนามหลวงเป็นครั้งแรก โดยรัฐบาลไทยและมูลนิธิ ๕ ธันวามหาราช ร่วมกันจัดพิธีนี้ขึ้นใน 2 วาระ ของทุกปี ดังนี้
* วันที่ 5 ธันวาคม ซึ่งเป็นวันเฉลิมพระชนมพรรษา พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยเป็นส่วนหนึ่งของงาน 5 ธันวามหาราช
* วันที่ 12 สิงหาคม ซึ่งเป็นวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยเป็นส่วนหนึ่งของงาน 12 สิงหามหาราชินี

ตั้งแต่ปี พ.ศ. 2555 ได้เพิ่มการจัดพิธีในวันที่ 28 กรกฎาคม ซึ่งเป็นวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว ตั้งแต่ครั้งยังดำรงพระราชอิสริยยศสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ก่อนจะเริ่มจัดเป็นงานเฉลิมพระเกียรติพระบาทสมเด็จพระวชิรเกล้าเจ้าอยู่หัวหลังจากพระองค์เสด็จขึ้นทรงราชย์ตั้งแต่ปี พ.ศ. 2561 จนถึงปัจจุบัน

ในปี พ.ศ. 2558 ได้เพิ่มการจัดพิธีเป็นกรณีพิเศษในวันที่ 2 เมษายน ซึ่งเป็นวันฉลองพระชนมายุ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เนื่องในโอกาสพระราชพิธีฉลองพระชนมายุ 5 รอบ 2 เมษายน 2558

## กำหนดการ
ช่วงตั้งแต่ประมาณเวลา และ 14:00 น. และ 18:00 น. พสกนิกรจะรวมตัวกันบริเวณมณฑลพิธีท้องสนามหลวง แขวงพระบรมมหาราชวัง เขตพระนคร กรุงเทพมหานคร ข้าราชการชั้นผู้ใหญ่ แขกผู้มีเกียรติ คณะกรรมการมูลนิธิฯ คณะกรรมการจัดงานฯ พร้อมกันที่บริเวณพิธี จากนั้น ริ้วขบวนอัญเชิญเครื่องราชสักการะ จะเข้ารวมพล ตามจุดที่กำหนด แล้วจึงเริ่มเคลื่อนไปตามเส้นทางที่กำหนดไว้

ระหว่างนั้น คณะกรรมการมูลนิธิฯ คณะกรรมการจัดงานฯ เจ้าหน้าที่ที่เกี่ยวข้อง พร้อมกัน ณ บริเวณเวทีกลาง เสร็จแล้ว ประธานอนุกรรมการฝ่ายจัดพิธีถวายเครื่องราชสักการะฯ และเจ้าหน้าที่ จัดตั้งเทียนชัย พร้อมทั้งเตรียมบริเวณบนเวที จนกระทั่ง ริ้วขบวนอัญเชิญเครื่องราชสักการะ มาถึงยังบริเวณมณฑลพิธี
 
เมื่อถึงเวลา ด้วยประมาณ 18:00 น. วงดุริยางค์บรรเลงเพลงชาติไทย เพื่อให้สัญญาณเคารพธงชาติ พร้อมเชิญธงชาติลงจากยอดเสา ระหว่างนี้ ให้เวทีต่าง ๆ งดใช้เสียง จากนั้น จะได้เริ่มการถ่ายทอดสด ทางสถานีวิทยุกระจายเสียงแห่งประเทศไทย กรมประชาสัมพันธ์ และ โทรทัศน์รวมการเฉพาะกิจแห่งประเทศไทย พร้อมกับเริ่มพิธีอัญเชิญพานพุ่มสักการะเข้าประจำที่ เสร็จแล้ว จะได้เชิญ แม่ทัพภาคที่ 1 เป็นผู้นำในการถวาย พานต้นไม้เงิน ต้นไม้ทอง พานพุ่มเงิน พานพุ่มทอง และพานธูปเทียนแพ ตามลำดับ ต่อมา ผู้แทนหน่วยงานองค์กรต่าง ๆ ทั้งภาครัฐและเอกชน เข้าถวายพานพุ่มสักการะ

ตั้งแต่ประมาณเวลา 18:45 น. และ 18:50 น. และ 18:55 น. 19:00 น. (เวลาฤกษ์ตามปกติ เป็นเวลา 19:20 น.) นายกรัฐมนตรี และคู่สมรส ผู้เป็นประธานในพิธี เดินทางมาถึง วงดุริยางค์บรรเลงเพลงมหาฤกษ์ จบแล้ว ประธานพิธีขึ้นประจำบนแท่นเกียรติยศ จากนั้น ประธานมูลนิธิฯ กล่าวรายงานถึงความร่วมมือในการจัดงานฯ และเรียนเชิญ ประธานคณะกรรมการจัดงานฯ กล่าวรายงาน พร้อมกราบเรียนเชิญประธานพิธี ถวายเครื่องราชสักการะ

ต่อจากนั้น ประธานพิธีเปิดกรวยกระทงดอกไม้ ถวายเครื่องราชสักการะ ถวายคำนับ จุดเทียนชัย กล่าวถวายราชสดุดีเฉลิมพระเกียรติ และกล่าวนำถวายพระพรชัยมงคล ต่อหน้าพระบรมฉายาสาทิสลักษณ์ วงดุริยางค์บรรเลงเพลงสรรเสริญพระบารมี 1 จบ โดยประธานพิธีเป็นผู้นำร้อง (โดยวันที่ 2 เมษายน พ.ศ. 2558 บรรเลงเพลงมหาชัย ตามพระราชอิสริยยศในขณะนั้น) จากนั้น ประธานพิธีเดินขึ้นประจำบนแท่นเกียรติยศ ประธานคณะกรรมการจัดงานฯ มอบโคมเทียนแก่ประธานพิธี

ระหว่างนั้น ข้าราชการชั้นผู้ใหญ่ แขกผู้มีเกียรติ คณะกรรมการมูลนิธิฯ คณะกรรมการจัดงานฯ ที่อยู่บนเวที รับมอบโคมเทียนจากเจ้าหน้าที่ ส่วนประชาชนที่อยู่ในมณฑลพิธี จะได้รับเทียนมงคล ที่ปลุกเสกโดยพระเถรานุเถระชั้นผู้ใหญ่ และทุกคนจุดเทียนพร้อมกัน เสร็จแล้ว วงดุริยางค์บรรเลงเพลงเฉลิมพระเกียรติตามวาระต่างๆ โดยประธานพิธีเป็นผู้นำร้อง ร่วมกับผู้เข้าร่วมพิธีและประชาชน ทั้งในบริเวณมณฑลพิธี และทุกจังหวัดทั่วราชอาณาจักร ดังนี้

* วันที่ 5 ธันวาคม และวันที่ 12 สิงหาคม บรรเลงเพลงสดุดีมหาราชา โดยช่วงปี พ.ศ. 2521–2531 บรรเลงเพลงนี้ก่อนสรรเสริญพระบารมี ก่อนปรับให้บรรเลงเพลงสรรเสริญพระบารมีก่อนตั้งแต่ปี พ.ศ. 2532 และบรรเลงจนถึงปี พ.ศ. 2558 (กรณีวันที่ 5 ธันวาคม) และ พ.ศ. 2559 (กรณีวันที่ 12 สิงหาคม)
** หลังการสวรรคตของพระบาทสมเด็จพระมหาภูมิพลอดุลยเดชมหาราช บรมนาถบพิตร มีการปรับเพลงที่ใช้บรรเลงในวันที่ 12 สิงหาคม ดังนี้
*** พ.ศ. 2560 บรรเลงเพลงสดุดีมหาราชินี ของวงดนตรีสุนทราภรณ์
*** พ.ศ. 2561 บรรเลงเพลงสดุดีพระแม่เจ้า
*** พ.ศ. 2562–2568 บรรเลงเพลงสดุดีพระแม่ไทย
* วันที่ 28 กรกฎาคม มีการปรับเปลี่ยนเพลงตามพระราชอิสริยยศของพระบาทสมเด็จพระวชิรเกล้าเจ้าอยู่หัว ดังนี้
** พ.ศ. 2555–2559 ครั้งดำรงพระราชอิสริยยศสยามมกุฎราชกุมาร บรรเลงเพลงมาร์ชวชิราลงกรณ
** พ.ศ. 2560 งดพิธี
** พ.ศ. 2561 ภายหลังขึ้นทรงราชย์ บรรเลงเพลงสดุดีจอมราชา
* วันที่ 3 มิถุนายน บรรเลงเพลงสดุดีจอมราชา ซึ่งปรับแก้เนื้อเพลงเพื่อใช้เฉลิมพระเกียรติสมเด็จพระนางเจ้าสุทิดา พัชรสุธาพิมลลักษณ พระบรมราชินี ไปในคราวเดียวกัน
* วันที่ 2 เมษายน พ.ศ. 2558 บรรเลงเพลงมาร์ชพระเทพของชาวไทย

จบแล้ว จะเริ่มการจุดพลุ ดอกไม้ไฟ และเริ่มการแสดงมหรสพต่าง ๆ ตลอดทั้งคืน ในบริเวณมณฑลพิธีท้องสนามหลวง

## การเปลี่ยนแปลงและโอกาสพิเศษ
ในบางปี อาจมีเพิ่มพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพิเศษ หรือมีการปรับเปลี่ยนลำดับพิธี ดังต่อไปนี้

### รัชกาลที่ 9
ช่วงปี พ.ศ. 2519–2531 การบรรเลงเพลงจะบรรเลงเพลงสดุดีมหาราชาก่อน จบแล้วจึงบรรเลงเพลงสรรเสริญพระบารมี

**พ.ศ. 2534** มีพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีฉลองพระชนมายุ 3 รอบ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ในวันอังคารที่ 2 เมษายน พ.ศ. 2534

**พ.ศ. 2539** มีพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีกาญจนาภิเษก ในวันอาทิตย์ที่ 9 มิถุนายน พ.ศ. 2539

**พ.ศ. 2542** มีการบรรเลงเพลง 3 เพลงในพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีมหามงคลเฉลิมพระชนมพรรษา 6 รอบ ในวันอาทิตย์ที่ 5 ธันวาคม พ.ศ. 2542 คือ เพลงสรรเสริญพระบารมี, เพลงสดุดีมหาราชา และ เพลงภูมิแผ่นดิน นวมินทร์มหาราชา

**พ.ศ. 2549** มีพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีฉลองสิริราชสมบัติครบ 60 ปี ในวันศุกร์ที่ 9 มิถุนายน พ.ศ. 2549

**พ.ศ. 2550** มีการบรรเลงเพลง 3 เพลงในพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีมหามงคลเฉลิมพระชนมพรรษา 80 พรรษา ในวันพุธที่ 5 ธันวาคม พ.ศ. 2550 คือ เพลงสรรเสริญพระบารมี, เพลงสดุดีมหาราชา และ เพลงพ่อแห่งแผ่นดิน

**พ.ศ. 2553** ในวันพฤหัสบดีที่ 12 สิงหาคม พ.ศ. 2553 มีการจัดพิธีถวายเครื่องราชสักการะและจุดเทียนถวายพระพรชัยมงคล ในส่วนกลาง 2 แห่ง คือตึกสันติไมตรี ทำเนียบรัฐบาล โดยมีนายอภิสิทธิ์ เวชชาชีวะ นายกรัฐมนตรีในขณะนั้น เป็นประธานในพิธี และท้องสนามหลวง โดยมีพลตรี สนั่น ขจรประศาสน์ รองนายกรัฐมนตรีในขณะนั้น เป็นประธานในพิธี และวันอาทิตย์ที่ 5 ธันวาคม พ.ศ. 2553 มีการเปลี่ยนสถานที่จัดงานส่วนกลางจากท้องสนามหลวงเป็นบริเวณหน้าศาลฎีกา เนื่องจากท้องสนามหลวงอยู่ในช่วงการปรับปรุงภูมิทัศน์

**พ.ศ. 2554** ในวันศุกร์ที่ 12 สิงหาคม พ.ศ. 2554 มีการจัดพิธีถวายเครื่องราชสักการะและจุดเทียนถวายพระพรชัยมงคล ในส่วนกลาง 2 แห่ง คือบริเวณหน้าศาลฎีกา โดยมีนางสาวยิ่งลักษณ์ ชินวัตร นายกรัฐมนตรีในขณะนั้น เป็นประธานในพิธี และท้องสนามหลวง โดยมีนายยงยุทธ วิชัยดิษฐ รองนายกรัฐมนตรีในขณะนั้น เป็นประธานในพิธี

**พ.ศ. 2555** มีพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีมหามงคลเฉลิมพระชนมพรรษา 5 รอบ พระบาทสมเด็จพระวชิรเกล้าเจ้าอยู่หัว (ขณะดำรงพระราชอิสริยยศสมเด็จพระบรมโอรสาธิราชฯ สยามมกุฎราชกุมาร) ในวันเสาร์ที่ 28 กรกฎาคม พ.ศ. 2555 และมีการเพิ่มเป็นพิธีถวายเครื่องราชสักการะและจุดเทียนถวายพระพรชัยมงคลประจำปี จนถึง พ.ศ. 2558

**พ.ศ. 2558** มีพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีฉลองพระชนมายุ 5 รอบ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี (สมเด็จพระเทพรัตนราชสุดาฯ สยามบรมราชกุมารี พระราชอิสริยยศในขณะนั้น) ในวันพฤหัสบดีที่ 2 เมษายน พ.ศ. 2558

### รัชกาลที่ 10
มีพิธีถวายเครื่องราชสักการะและจุดเทียนถวายพระพรชัยมงคลครั้งแรกในรัชกาลที่ 10 ในวันเสาร์ที่ 12 สิงหาคม พ.ศ. 2560 เนื่องในวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยย้ายไปประกอบพิธีที่ลานพระราชวังดุสิต เนื่องจากท้องสนามหลวงอยู่ในระหว่างการสร้างพระเมรุมาศ ในพระราชพิธีถวายพระเพลิงพระบรมศพพระบาทสมเด็จพระมหาภูมิพลอดุลยเดชมหาราช บรมนาถบพิตร

ต่อมาในปี พ.ศ. 2561 มีพิธีถวายเครื่องราชสักการะและจุดเทียนถวายพระพรชัยมงคลแด่รัชกาลที่ 10 และที่ท้องสนามหลวง เป็นครั้งแรกในรัชกาล ในวันเสาร์ที่ 28 กรกฎาคม พ.ศ. 2561 โดยไม่มีการบรรเลงเพลงมหาฤกษ์ เมื่อประธานในพิธีเดินทางมาถึง และไม่มีการกล่าวรายงานความร่วมมือในการจัดงาน รวมถึงไม่มีการจุดพลุ ดอกไม้ไฟ

**พ.ศ. 2562** มีการเพิ่มพิธีถวายเครื่องราชสักการะและจุดเทียนถวายพระพรชัยมงคล ประจำปี เนื่องในวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี ในวันจันทร์ที่ 3 มิถุนายน พ.ศ. 2562 และในวันอาทิตย์ที่ 28 กรกฎาคม พ.ศ. 2562 มีการแสดงโดรนแปรอักษรเฉลิมพระเกียรติ แทนการจุดพลุ ดอกไม้ไฟ

**พ.ศ. 2563** มีการงดพิธีถวายเครื่องราชสักการะและจุดเทียนถวายพระพรชัยมงคล เนื่องในวันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องจากอยู่ในระหว่างการระบาดทั่วของโควิด-19 ในประเทศไทย ต่อมาสถานการณ์คลี่คลายลงจึงได้มีการจัดพิธีถวายเครื่องราชสักการะและจุดเทียนถวายพระพรชัยมงคล เนื่องในวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว ในวันอังคารที่ 28 กรกฎาคม พ.ศ. 2563 และวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในวันพุธที่ 12 สิงหาคม พ.ศ. 2563 โดยไม่มีริ้วขบวนอัญเชิญเครื่องราชสักการะ และมีการแสดงโดรนแปรอักษรเฉลิมพระเกียรติ แทนการจุดพลุ ดอกไม้ไฟ

**พ.ศ. 2564** มีการงดพิธีถวายเครื่องราชสักการะและจุดเทียนถวายพระพรชัยมงคล เนื่องจากอยู่ในระหว่างการระบาดทั่วของโควิด-19 ในประเทศไทย

**พ.ศ. 2565** มีการจัดพิธีถวายเครื่องราชสักการะและจุดเทียนถวายพระพรชัยมงคลอีกครั้ง ไม่มีริ้วขบวนอัญเชิญเครื่องราชสักการะ ไม่มีวงดุริยางค์บรรเลงเพลง, มีการแสดงโดรนแปรอักษรเฉลิมพระเกียรติ แทนการจุดพลุ ดอกไม้ไฟ

**พ.ศ. 2566** ไม่มีริ้วขบวนอัญเชิญเครื่องราชสักการะ วงดุริยางค์บรรเลงเพลง การจุดพลุ ดอกไม้ไฟ และการแสดงโดรนแปรอักษรเฉลิมพระเกียรติ

**พ.ศ. 2567** มีพิธีถวายเครื่องราชสักการะและจุดเทียนถวายพระพรชัยมงคล เนื่องในโอกาสพระราชพิธีมหามงคลเฉลิมพระชนมพรรษา 6 รอบ พระบาทสมเด็จพระวชิรเกล้าเจ้าอยู่หัว ในวันอาทิตย์ที่ 28 กรกฎาคม พ.ศ. 2567 โดยไม่มีริ้วขบวนอัญเชิญเครื่องราชสักการะ วงดุริยางค์บรรเลงเพลง การจุดพลุ ดอกไม้ไฟ และการแสดงโดรนแปรอักษรเฉลิมพระเกียรติ

**พ.ศ. 2568** มีพิธีถวายเครื่องราชสักการะและจุดเทียนถวายพระพรชัยมงคล เนื่องในวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว ในวันจันทร์ที่ 28 กรกฎาคม พ.ศ. 2568 ตามเดิม ถึงแม้พระบาทสมเด็จพระวชิรเกล้าเจ้าอยู่หัวจะทรงพระกรุณาโปรดเกล้าฯ ให้งดพระราชพิธีทั้งหมดในพระบรมมหาราชวังเนื่องด้วยเหตุปะทะในช่วงวิกฤตการณ์ชายแดนไทย–กัมพูชาก็ตาม ซึ่งในวันดังกล่าว ภูมิธรรม เวชยชัย รองนายกรัฐมนตรีและรัฐมนตรีว่าการกระทรวงมหาดไทย ในฐานะผู้รักษาราชการแทนนายกรัฐมนตรี ติดภารกิจเจรจาระงับเหตุปะทะดังกล่าวที่กัวลาลัมเปอร์ ประเทศมาเลเซีย จึงได้มอบหมายให้สุริยะ จึงรุ่งเรืองกิจ รองนายกรัฐมนตรีและรัฐมนตรีว่าการกระทรวงคมนาคม เป็นประธานในพิธีแทน

## อ้างอิง

## แหล่งข้อมูลอื่น
* ๕ ธันวามหาราช
* ๑๒ สิงหามหาราชินี

หมวดหมู่:รัชกาลที่ 9